Belastingbetalers moet vanjaar opskudArgieffoto (Foto: stevepb, Pixabay) Belastingbetalers sal vanjaar moet opskud, aangesien ŉ korter belastingseisoen een van die maatreëls is wat deur Jan Taks geïmplementeer word om die belastingproses meer vaartbelyn te maak. Mark Kingon, waarnemende kommissaris van die Suid-Afrikaanse Inkomstediens (SAID), het Maandag by die SAID se kantore in Pretoria ŉ reeks inisiatiewe aangekondig wat die inkomstediens sal implementeer om die uitdagings in die belastingproses aan te spreek. Volgens Kingon is een van hierdie uitdagings onnodige lang rye by SAID se kantore in aanloop tot die sperdatum vir die indien van belastingopgawes. Kingon het gesê te veel mense wat nie belastingopgawes hoef in te dien nie, maak gebruik van takke om wel opgawes in te dien. In 2017 is belastingopgawes ontvang van 1,6 miljoen mense wat dit nie hoef in te dien nie. Nóg ŉ aspek wat druk op die stelsel plaas is belastingbetalers wat uitstaande opgawes indien wat hulle nie in vorige jare ingedien het nie. In 2017 is 733 000 opgawes van vorige jare ontvang. “Hoewel belastingbetalers se pogings om hul belastingsake op datum te bring verwelkom word, maak dit die verwerking van die huidige jaar se opgawes baie meer uitdagend,” het Kingon gesê. Boonop is daar te min mense wat nog van die SAID se eFiling-opsie gebruik maak. Volgens Kingon het 868 562 belastingbetalers wat vir eFiling geregistreer is in 2017 hul belastingopgawes by SAID-kantore ingedien. Daar is ook 120 000 opgawes by takke ontvang wat deur belastingpraktisyns ingedien is, terwyl eFiling die primêre kanaal is wat belastingpraktisyns moet gebruik om opgawes in te dien. “Ons het hard gewerk om te kyk hoe ons meer doeltreffend kan wees en ons diens aan belastingbetalers kan verbeter. Ons hoofdoelwit is om belastingnakoming ŉ eenvoudige en roetine-ervaring vir die belastingbetaler te maak,” het Kingon gesê. Belasting in 2018 “Ons het ŉ aantal inisiatiewe geïdentifiseer om ons benadering te ondersteun. Een hiervan is ŉ korter belastingseisoen.” Die belastingseisoen vir 2018 is met drie weke verkort en sal van 1 Julie tot 31 Oktober 2018 strek. Hierdie sperdatum is van toepassing op alle individuele nie-voorlopige belastingbetalers wat van eFiling gebruik maak. Die sperdatum vir belastingopgawes wat by takke ingedien word, is 21 September 2018. Voorlopige belastingbetalers wat verkies om hul opgawes by ŉ tak in te dien, moet dit ook teen 31 Oktober 2018 doen. Voorlopige belastingbetalers wat van eFiling gebruik maak, het tot 31 Januarie 2019 kans om dit te doen. Kingon het verduidelik die inkomstediens sukkel dikwels om belastingbetalers oor die Desember-vakansie in die hande te kry indien daar navrae of versoeke is. Deur die belastingseisoen te verkort, sal daar meer tyd wees om enige onduidelikhede uit te sorteer voor belastingbetalers met vakansie gaan. Die kommissaris het gesê daar is ook direkte kommunikasie aan belastingbetalers gestuur wat moontlik nie nodig het om vanjaar ŉ belastingopgawe in te dien nie. Die betrokke kriteria is in die amptelike skrywes uitgestippel. Belastingbetalers hoef nié ŉ opgawe in te dien nie, indien die persoon aan AL die volgende kriteria voldoen: Belastingbetalers sal verder aangemoedig word om so ver moontlik van eFiling gebruik te maak, en belastingopgawes van die huidige belastingjaar sal voorkeur geniet bo vorige jare se opgawes. Belastingpraktisyns sal gevra word om streng net van eFiling gebruik te maak vir die indien van opgawes, en administratiewe boetes sal opgelê word vir laat indienings. Die SAID sal ook sy risikomeganismes verfyn om te vermy dat dieselfde belastingbetalers, by wie daar in vorige jare geen risiko geïdentifiseer is nie, herhaaldelik geoudit word.